هيتا (جاپون)

هيتا (ب جاپونية 日田市، هيتاشي بمعنى مدينة هيتا) هيّا مدينة ف إقليم ؤويتا ف لجزيرة د كيوشو، عدد سّكان ديالها 65000، ؤ كيرجع تّاريخ ديالها ل عهود قديمة. هيتا كتسما كيوطو ديال ؤويتا، حيت لبني ؤ سّتيل ديالها كيشبه ل كيوطو، ؤ نيت كانت تبنات علا نّمودج ديالها.
هيتا معروفة ب صّناعة د لخشب ؤ لفخّار، ؤ لمناضر طّبيعية ديالها كتجلب ليها سّياح ب أعداد مابيهمش.

 تاريخ 

هيتا كانت مسكونة من عهود قديمة ف تّاريخ د جّاپون. ف لعصور لوسطى كانت هيتا مركز تيجاري موهيم، ؤ لأضرحة ديالها زادو من لأهمية لقتيصادية ديالها.

ف 1593، زّعيم د لحرب طويوطومي هيدييوشي غادي يسيطر علا هيتا، ف إطار لمحاولة ديالو باش يوحّد جّاپون بعد 100 عام ديال لحرب لأهلية ف لفترة د سّينݣوكو. هيدييوشي غادي يقوّي تّحصين ديال لمدينة ؤ غادي يردها قاعدة ديالو باش يزيد يتوسّع ف لجزيرة د كيوشو.

من بعد غادي يدوّزها ل لحكم ديال شّوݣون طوكوݣاوا إيِييَاسو، ف لفترة د إيدو لّي ف خلالها كانت جّاپون مسدودة علا لعالام. ف هاد لفترة هيتا غادي تكبر ؤ غادي طّور معماريا ب عتيبار كيوطو هوّا نمودج ديالها ف سّتيل د لبني ؤ ف تّقافة. هاد لإرت باقي باين حتال دابا.

 قتيصاد 

هيتا معروفة ب صّناعة د لخشب ؤ لفخّار، ؤ سّياحة كتلعب دور كبير ف لقتيصاد ديالها.

 طّبيعة 

هيتا كاينين فيها بزاف د لويدان لّي كيتلاقاو شي وحدين منهم ف واد ميكوما ؤ موراها ف واد تشيكوݣو. هاد لويدان كانو كيتستعملو ف تّوزيع تّيجاري د لخشب ف لفترة د إيدو، مي من بعد ما تّبنا سد يوواكي حبسو هاد طّرقان د لما. طّبيعة حدا هيتا زوينة بزاف، ؤ كاينين غابات ديال شجر لأرز جّاپوني ؤ جبال كيوصل لرتيفاع ديالهم ل 1000 ميترو فوق سطح لبحر، ؤ شي وحدين حتال 1200 ميترو فوق سطح لبحر.

 أهم شّخصيات 

 هاجيمي إيساياما: مانݣاكا (فنان كيرسم ؤ كيكتب لمانݣات) لّي ألّف شينݣيكي نو كيوجين.

 مصادر 


تصنيف:مدون د الجاپون
تصنيف:مقالات فيها مصدر و 3000 بايت